**Informatīvais ziņojums** **Par Komisijas paziņojumu Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai „Stratēģijas „Eiropa 2020” projektu obligāciju iniciatīvas izmēģinājuma posms”**

Eiropas Komisija (turpmāk – EK) 2011.gada 19.oktobrī publicēja paziņojumu Eiropas Parlamentam, Padomei, Eiropas Ekonomikas un Sociālo lietu komitejai un Reģionu komitejai par stratēģijas „Eiropa 2020” projektu obligāciju iniciatīvas izmēģinājuma posmu. EK ir secinājusi, ka, neraugoties uz finanšu atbalstu no Kopienas budžeta, izmantojot dotācijas no TEN (Eiropas komunikāciju tīkli) budžeta pozīcijas, struktūrfondiem un Kohēzijas fonda, Konkurētspējas un inovāciju programmas, kā arī Eiropas Investīcijas bankas aizdevumiem, galveno transporta, enerģētikas un telekomunikāciju infrastruktūras projektu pabeigšana aizkavējas, un viens no galvenajiem iemesliem tam ir finanšu kapitāla nepietiekamība. Tāpēc 2011.gada 29.jūnijā publicētajā komunikācijā ES daudzgadu budžetam 2014.-2020.gadam EK piedāvā apvienot finanšu atbalsta piešķiršanu transporta, enerģētikas un telekomunikāciju infrastruktūrai, ieviešot vienotu tiesisko pamatu – Eiropas infrastruktūras savienojumu instrumentu (turpmāk – CEF). EK priekšlikums ir CEF vajadzībām izmantot gan dotācijas, gan finanšu instrumentus. Instrumenti ietvers gan pašu kapitālu, gan riska dalīšanas instrumentus.

**Stratēģijas „Eiropa 2020” projektu obligāciju iniciatīva periodā no 2014.-2020.gadam būs viens no vairākiem CEF riska dalīšanas instrumentiem**, kura finanšu mehānisms varētu nodrošināt līdzekļus, lai piesaistītu infrastruktūras projektiem privāto finansējumu. EK izmēģinājuma posmā 2012.-2013.gadā piedāvā pārdalīt apropriācijas no ES budžeta projektu atbalstīšanai, veicinot to kredītreitinga paaugstināšanos, un tādējādi piesaistot finansējumu no citiem avotiem, tostarp privātā kapitāla tirgus ieguldītājiem.

**Latvijas pozīcija**

1. Latvija atzinīgi vērtē EK centienus meklēt inovatīvus finanšu avotus arvien pieaugošajām ES vajadzībām, īpaši piesaistot privātā sektora finansējumu ES līmeņa stratēģiskajiem projektiem.

2. Vienlaicīgi Latvija atturīgi vērtē stratēģijas „Eiropa 2020” projektu obligāciju iniciatīvu. Pašreizējā brīdī grūti novērtēt, vai esošās ES budžeta TEN-T (LGTT), TEN-E instrumentu un CIP IKT budžeta programmas daļas finansējuma apguve stratēģijas „Eiropa 2020” projekta obligāciju iniciatīvai 2012.-2013.gadā spēs radīt institucionālajos investoros atbilstošu interesi, lai piesaistītu pietiekamu papildus privāto finansējumu transporta, enerģētikas un IKT infrastruktūras projektu īstenošanai.

3. Latvija nav pārliecināta, ka infrastruktūras projektu parāda kredītkvalitātes uzlabošana ar stratēģijas „Eiropa 2020” projektu obligāciju iniciatīvu būs ekonomiski izdevīgākā finansēšanas alternatīva.

4. Latvija pauž bažas attiecībā uz mazo ES dalībvalstu un to infrastruktūras projektu iespējām kvalificēties stratēģijas „Eiropa 2020” projektu obligāciju iniciatīvas izmēģinājuma posma kritērijiem, ņemot vērā tirgus lieluma un īstenojamo projektu mēroga atšķirības dažādās ES dalībvalstīs. Latvija uzskata, ka jānodrošina, lai arī mazajām ES dalībvalstīm tiktu novirzīti līdzekļi infrastruktūras projektu īstenošanai stratēģijas „Eiropa 2020” projektu obligāciju iniciatīvas ietvaros.

5. Latvija nevēlas, lai „Eiropa 2020” projekta obligāciju iniciatīvas īstenošanai būtu nepieciešams palielināt Latvijas iemaksas EIB pašu kapitālā.

6. Tikai dalībvalstu vairākuma gadījumā Latvija atbalsta iniciatīvas izmēģinājuma posma īstenošanu 2012-2013.gadā, kas rādītu, vai projektu obligāciju garantiju mehānisms var nodrošināt privāto investīciju piesaisti.

Finanšu ministrs A.Vilks

2012.02.17. 08:30

437

Antra Esenberga

Fiskālās politikas departamenta

Eiropas Savienības finanšu nodaļas vecākā referente

67083869, Antra.Esenberga@fm.gov.lv